Μητροπολίτης Κίτρους, Κατερίνης και Πλαταμώνος Γεώργιος

Ο Μητροπολίτης Κίτρους, Κατερίνης και Πλαταμώνος Γεώργιος (κατά κόσμον Γεώργιος Χρυσοστόμου, Θεσσαλονίκη, 3 Αυγούστου 1964) είναι Έλληνας θεολόγος, πανεπιστημιακός και επίσκοπος της Εκκλησίας της Ελλάδος, ως Μητροπολίτης Κίτρους, Κατερίνης και Πλαταμώνος από το 2014.

Πρώιμα χρόνια και σπουδές
Γεννήθηκε στη Θεσσαλονίκη στις 3 Αυγούστου 1964.   

Είναι πτυχιούχος της Θεολογικής και της Φιλοσοφικής Σχολής του Αριστοτελείου Πανεπιστημίου Θεσσαλονίκης (1986 και 1990 αντίστοιχα). Έλαβε επίσης από τη Θεολογική Σχολή του Αριστοτελείου Πανεπιστημίου Θεσσαλονίκης, δίπλωμα στη Θεολογία το 1989 με ειδικότητα στη Λειτουργική και διδακτορικό στη φιλολογία το 1994 με ειδικότητα στη βυζαντινή φιλολογία, από το ίδιο πανεπιστήμιο.   

Έχει παρακολουθήσει περαιτέρω σπουδές στη Γαλλία και στην Ιταλία. Η διδακτορική του διατριβή εκδόθηκε από τον «Οργανισμό Πολιτιστικής Πρωτεύουσας της Ευρώπης - Θεσσαλονίκη 1997» το έτος 1997 με τίτλο «Ο Υμνογράφος Γεράσιμος Μοναχός Μικραγιαννανίτης και οι Ακολουθίες του σε Αγίους της Θεσσαλονίκης: Συμβολή στη μελέτη του βίου και του έργου του».

Ακαδημαϊκή σταδιοδρομία
Διετέλεσε καθηγητής της Ανώτερης Εκκλησιαστικής Ακαδημίας της Θεσσαλονίκης μεταξύ των ετών 1995-2007 και της Ανώτατης Εκκλησιαστικής Ακαδημίας της Θεσσαλονίκης, πρώτα στην τάξη του Αναπληρωτή Καθηγητή από το 2008 έως το 2012 και ύστερα του Καθηγητή από το 2012 έως το 2016. 

Έχει υπηρετήσει ως επισκέπτης Καθηγητής στη Σχολή Θεολογίας που βρίσκεται στο Ορθόδοξο Πανεπιστήμιο της Δημοκρατίας του Κονγκό το 2010 και στην Ακαδημία Θεολογίας του Κιέβου το 2011 και το 2013. 

Το 2016 εξελέγη πρόεδρος της Ανώτατης Εκκλησιαστικής Ακαδημίας Θεσσαλονίκης και παρέμεινε στην θέση αυτή μέχρι το κλείσιμο της Σχολής το 2022. 

Το 2023 εξελέγη Αναπληρωτής Καθηγητής της Θεολογικής Σχολής του Αριστοτελείου Πανεπιστημίου Θεσσαλονίκης με αντικείμενο την Λειτουργική και ορκίστηκε τον Απρίλιο του 2024.

Ιερατική σταδιοδρομία
Το 1989 χειροτονήθηκε διάκονος στη Θεσσαλονίκη και υπηρέτησε στον Ιερό Ναό Αγίου Δημητρίου Θεσσαλονίκης για ένα χρόνο. Το 1990 χειροτονήθηκε πρεσβύτερος και υπηρέτησε ως εφημέριος στον Ιερό Ναό Αγίων Αναργύρων Θεσσαλονίκης έως το 1994. 

Το 1995 μετατέθηκε στην Ιερά Μητρόπολη Βεροίας, Ναούσης και Καμπανίας, όπου υπηρέτησε ως εφημέριος στον Ιερό Ναό Αγίων Αναργύρων Βέροιας έως την εκλογή του σε Μητροπολίτη Κίτρους. Κατά τη διάρκεια της διακονίας του στην ενορία αυτή εξωραΐστηκαν το σύνολο των παρεκκλησίων της και πραγματοποιήθηκε πλήθος άλλων ανακαινιστικών έργων. Παράλληλα, διετέλεσε Πρωτοσύγκελλος της Ιεράς Μητροπόλεως Βεροίας, Ναούσης και Καμπανίας από τότε έως την εκλογή του σε μητροπολίτη..

Εξελέγη μητροπολίτης Κίτρους, Κατερίνης και Πλαταμώνος στις 27 Φεβρουαρίου 2014 από την Ιερά Σύνοδο της Ιεραρχίας της Εκκλησίας της Ελλάδος. Χειροτονήθηκε στον βαθμό του επισκόπου στον Ιερό Ναό Αγίου Διονυσίου Αρεοπαγίτου Αθηνών την 1η Μαρτίου και ενθρονίστηκε στον Ιερό Καθεδρικό Ναό Θείας Αναλήψεως στην Κατερίνη στις 29 Μαρτίου, παρουσία του Αρχιεπισκόπου Αθηνών και Πάσης Ελλάδος Ιερωνύμου Β´, του τοποτηρητή της Μητροπόλεως Κίτρους, Μητροπολίτη Λαρίσης και Τυρνάβου Ιγνατίου και πολλών αρχιερέων από το Οικουμενικό Πατριαρχείο Κωνσταντινουπόλεως, την Εκκλησία της Ελλάδος αλλά και από άλλες Ορθόδοξες Εκκλησίες. Στην ενθρόνιση παρέστησαν ως εκπρόσωπος του Οικουμενικού Πατριάρχου Βαρθολομαίου ο Μητροπολίτης Βεροίας, Ναούσης και Καμπανίας Παντελεήμων, ο οποίος είναι πνευματικός πατέρας του Μητροπολίτη Κίτρους Γεωργίου, καθώς και οι πολιτικές και πολιτειακές αρχές της περιοχής. 

Επί αρχιερατείας του ανασυστάθηκαν δύο διαλυμένα μοναστήρια, η Ιερά Πατριαρχική και Σταυροπηγιακή Μονή Εισοδίων της Θεοτόκου Πέτρας Ολύμπου (2018) και η Ιερά Μονή Αγίου Γεωργίου Ρητίνης (2021). Ακόμη, το 2023 ιδρύθηκε ένα νέο μοναστήρι, η Ιερά Μονή Αγίου Αλεξάνδρου του εν Πύδνη κοντά στο Κίτρος Πιερίας, αφιερωμένη στον Άγιο Μεγαλομάρτυρα Αλέξανδρο τον εν Πύδνη (εορτάζει την Δεύτερη Κυριακή των Νηστειών), όπου εκεί έζησε και μαρτύρησε ο Άγιος και υπήρχε ιερός ναός (προσκύνημα) στη μνήμη του.

 Παραπομπές 

Γεωργιος
Κατηγορία:Επίσκοποι του 21ου αιώνα
Κατηγορία:Απόφοιτοι της Θεολογικής Σχολής του Αριστοτελείου Πανεπιστημίου Θεσσαλονίκης